SKRIFTLIG FORESPØRGSEL E-0520/00

af María Sornosa Martínez (PSE) til Kommissionen

(28. februar 2000)

Om: Landbrugspraksis med skade for miljøet i Almenara-sumpområdet (LIFE-område)

I det område, der er klassificeret som Almenara-sumpområdet, er der ved at ske en gradvis udtørring på grund af vandpumper, som alvorligt indvirker på grundvandstanden. I de seneste ti år har der ikke været de normale vinteroversvømmelser, som har været så gunstige for de afgrøder, der er tilpasset disse miljøbetingelser, f.eks. ris. I stedet er man vidne til en udtørring af sumpen, som skyldes øget dyrkning af sydfrugter, der praktiseres af landbrug, som påregner finansiering via EUGFL og udøver deres aktiviteter med velvillig billigelse fra myndighederne i Valencia.

Det område, der er mest truet, og som strækker sig til kommunerne Almenara, Benavites, Quartell, Sagunt, La Llosa og Xilxes, er af de spanske myndigheder blevet inkorporeret i Natura 2000-nettet, da de repræsenterer naturlige eller forskellige arter, hvoraf nogle betragtes som prioriterede i bilaget til direktivet om bevarelse af vilde dyr og planter. Ud over den særlige interesse, som Almenara-sumpområdet frembyder for miljøet eller landskabet, har det ideelle betingelser for udvikling af en særlig rig vegetation og fauna.

Miljøbeskyttelsesforeningerne i denne region, især Accío Ecologista Agró, har ved adskillige lejligheder over for de kompetente myndigheder taget afstand fra denne landbrugspraksis, som i meget ringe grad tager hensyn til miljøet, uden at man hidtil har kunnet nå frem til en indskrænkning af vandpumpernes aktiviteter, som berører dette sumpområde, der nyder beskyttelse inden for rammerne af LIFE.

Da EUGFL-forordningen indfører en ramme for anvendelse af fællesskabsstøtte til fordel for en bæredygtig landudvikling, agter Kommissionen da at foranstalte en undersøgelse og eventuelt sende en delegation til Almenara for at undersøge forværringen af Almenara-sumpområdet, som er forårsaget af landbrugssaktiviteter finansieret af EUGFL? Mener Kommissionen ikke, at EUGFL-midler og andre former for støtte bør tage sigte på inden for landbrugssektoren at fremme aktiviteter, som overholder balancen i dette område, som nyder beskyttelse inden for rammerne af LIFE?

Svar afgivet på Kommissionens vegne af Margot Wallström

(13. april 2000)

Spanien har foreslået området Marjal de Almenara i Valencia som et område af fællesskabsbetydning i forbindelse med Natura 2000-nettet (Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1)). Kommissionen støtter for tiden dette område som en del af et Life-natur projekt.

Kommissionen har i et brev til de spanske myndigheder anmodet disse om oplysninger om den konkrete situation i Marjal de Almenara-området, som det ærede medlem beskriver, og om deres bemærkninger hertil, herunder hvad angår overholdelsen af den gældende Fællesskabsret.

Det skal i øvrigt bemærkes, at den nye politik for udvikling af landdistrikter, som omtales af det ærede medlem, og som blev vedtaget i juni 1999, er blevet den anden søjle i den fælles landbrugspolitik. Den støtte, der bevilges til bæredygtig udvikling i landdistrikter i henhold til Rådets forordning (EF) Nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2) i forbindelse med landbrugsvirksomhed og omlægning heraf, kan bl.a. dreje sig om bevarelse og fremme af miljøvenligt og bæredygtigt landbrug af stor naturværdi, der opfylder miljøkravene. Medlemsstaterne kan i deres programmer om udvikling af landdistrikter og operationelle programmer til mål nr. 1 medregne Natura 2000-nettet og bevarelsen af udpegede områder i dette net. Der kan herunder ydes en godtgørelse af Den Europæiske Udviklings- og Garantifond for Landbruget(EUGFL) til sikring af opretholdelse af landbrugsaktiviteten i disse områder, hvor landbrugere risikerer indtægtstab som følge af fælleskabslovgivningen, således som det er tilfældet med det omtalte område. I henhold til samme forordning kan der ligeledes ydes støtte i form af medfinansiering af investeringer med sigte på beskyttelse af miljøet.

(1) EFT L 206 af 22.7.1992.

(2) EFT L 160 af 26.6.1999.